**Mi-e dor de cineva ca tine Cuvinte cu vedere la cer**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-e dor de cineva ca tine

\* Nicolae Rolea\*

Mi-e dor de cineva ca tine

Şi iar aştept şi iar te vreau;

Degeaba am o stea întreagă

Pe-o bancă singur dacă stau.

Mi-e dor de cineva ca tine,

Dar tu nu vii, nimic nu zici...

Si iar în mine plâng destine

În nopţi cu mii de licurici.

Mi-e dor de cineva ca tine,

Măcar un pic să te zăresc

Aş înflori în crinul toamnei

Doar ţie să mă dăruiesc.

Mi-e dor de cineva ca tine,

Ca-n ochii tăi să ard mocnit...

Să stau când se trezesc cireşii

Ca floare în păru-ţi despletit.

Mi-e dor de cineva ca tine

Cu ochii tandri ca de stea,

Iar dacă treci pe lângă mine

Măcar îmi lasă... umbra ta!

25.03.2012

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

Cuvinte cu vedere la cer

\* Gerra Orivera\*

dacă ți-e dor de mine

deschide-mi fereastra cuvintelor iubite

coperțile spațiului îți vor deveni poeme pentru că-n mine se naște

taina fântânilor și cât de supuși pot fi dragonii de gheață

doar eu pot decide

aproape mi-e spaimă de cât necuprins pot cuprinde în octave cât de adâc

mi-e respirul chiar dacă nimeni nu crede ce ușor pot păși

peste hăuri

tu știi

tavanul lumii poate lăsa moloz în silabe eu ies ținându-te-n atriu

ca pe-o icoană și scările beznei n-o să-mi rănească glezna întoarcerii-n matcă

sunt însăși miracolul ce-aprinde esențele vibrația nemișcării din lucruri

nescrisele pulsuri penetrează urzeala declinărilor veșniciei

în genunchi de smerenie adun idolii pentru soclurile din ventricul

fii sigur că n-am să cobor sub pământ decât excavând cu brațe de curcubeie

interstițiul dintre inimi pentru altare

focuri ude îmi țâșnesc din artere și umplu celule

dunele pot dezvolta excrescențe osoase

purtate în ochiul furtunii precum ofrandele păgâne

eu aleg în ce portal nepângărit de viciul materiei te aștept cu pâine și sare

lacrima pe care rostogolesc îngerii vise

numai mie îmi deschide pătul între coaste înregistrează în piatră

sonoritatea secundelor pasul ce și-a uitat urma în geană

eu decid care ocean ne va agăța în gaică

infinitul

de sub pernă ies

corolele cărnii pe care pipăi suave căderi în ispită

zodia păcatului taie stelele pe din două

tu ești liantul iubite

ai grijă cantul oglinzii descuie zorii din palme imersiunea

pe linia mediană a albului nu te absolvă de umbră

adevărul trage țintit la convergența îndoielilor uneori te omoară

ca să-ți supună timpul frustrat din pupilă

doar între cearșafurile amorului moartea devine cheia perfectă

spre tine însuți

mireasma atingerii să-mbete lumea

flori în tornade scapă din unghie dumnezeu

scrijelindu-mi pe sân primăvara închisă în tine nu aștepta în tunica griului

dezrobirea

un pegas înhămat la un bob de rouă face turul arterelor tale amnezice

să-ţi pot atinge cu suflet

aburul acelei chemări din demult invocate

detunate rodiri de verde cărunt

fac implozie-n sămânță

deschide-mi fereastra cuvintelor iubite

pervazul poemului nostru

schimbă abisului codul numeric